Indrek: 9.00 algas tuletornis ekskursioon. Giidilt saime kohaliku kajakigiidi Jarmo Järvineni kontaktid. Tuul oli pööranud S ja nii polnud meil eriti ka kiiret. Lonkisime ringi nn Utö linnakeses. Vahepeal viisime hotelli ära võlgu olnud saunaraha, tagasihoidlikult soovi avaldades, et ka järgmine kord saun süstamatkajatele öösel lahti oleks. Vastuvõtus töötav tütarlaps oli nii üllatunud, et leppis 5 eurotugrikuga per nase. Külapoest tegime oma sisseostud. Aivar kontakteerus Jarmoga, kes näitas meile mereilmateadet. Mina nautisin kohvi ja saiakesi. Üle hulga aja sooja saia süües tundus see täieliku kulinaarse naudinguna. [...] Aivar otsustas soomlaste ilmateate ja Kirsti ( minu abikaasa) käest kuuldu põhjal, et viimane sõit peab algama kell 14.00, peale tuule pöördumist läände. Eesmärgiks Aivari koduküla Hausma Hiiumaa põhjarannikul. Suund seega täpselt SE. Ilmatüdruk ( Indreku abikaasa Meeli   ) teadustas küll, et tuul pöördub varsti S, aga ma ei hakanud ka enam vaidlema. Ma otsustasin vait olla ja võimalusel tagantjärele tark (loe: vastik) olla, sest niikuinii pidin kõigi asjade pärast vaidlema. Valmistasin munapudru ja muidu vähese söömaga Aivar edestas mind portsjoni suuruse osas esmakordselt, aga kindlalt.